Bolaodi ba phethahatso ka morero wa ho netefatsa hore ho na le taolo e kgabane lefapheng le leng le leng le welang tlasa taolo ya yona, kapa ho phethatsa mesebetsi e ikgethang, bo tla theha dikgeo tsa mosebetsi tsa palo e itseng tsa boemong ba taolo e hodimo. Batho ba keneng dikgeong tseo tsa mosebetsi ba tla laolwa jwalo ka batho ba welang tshebeletsong ya setjhaba ya batho ba mehlodi e haellang ba lokelang hore ba sebedisetswe ditabatabelo tse hlwahlwa tsa tshebeletso ya setjhaba. Dipehelano tsa mosebetsi tsa batho ba keneng dikgeong tsa mosebetsi ona di tla nyallana le maemo a bona jwalo ka batsamaisi ba boemo bo hodimo kapa basebetsi ba ikgethang, ha ka lehlakoreng le leng ditlwaelo tsa mosebetsi tsona e tla ba tse hlokang leeme tse nkellang hloohong tlhokeho ya tekano ya nakong e fetileng. Dikgeong tsena tsa mosebetsi ho tla kenngwa mosebetsing feela moikopedi wa mosebetsi ya hlwahlwa e le ka nnete mme ho tla nkuwa mehato ho boloka le ho ntshetsa pele batho ba jwalo ba kentsweng mosebetsing jwalo ka mohlodi wa kgwebo ya mosebetsi ona.